b"\n_START_ARTICLE_\nDeath metal melodic\n_START_SECTION_\n\xc3\x8enceputuri\n_START_PARAGRAPH_\nCrearea death metalului melodic este atribuit\xc4\x83 urm\xc4\x83toarelor trei trupe din Gothenburg: In Flames, Dark Tranquillity \xc8\x99i At the Gates, odat\xc4\x83 cu apari\xc8\x9bia albumelor \xe2\x80\x9eThe Jester Race\xe2\x80\x9d (In Flames), \xe2\x80\x9eThe Gallery\xe2\x80\x9d (Dark Tranquillity) \xc8\x99i \xe2\x80\x9eSlaughter Of The Soul\xe2\x80\x9d (At The Gates)._NEWLINE_Unele trupe de death metal melodic din zona Scandinaviei combin\xc4\x83 acest gen cu alte genuri de metal, cum ar fi metalul progresiv, power metal (Children of Bodom, spre exemplu), viking metal (Ensiferum), metal simfonic (Eternal Tears of Sorrow), thrash metal (de pild\xc4\x83 The Haunted \xc8\x99i Arch Enemy), doom metal (Swallow the Sun) sau folk metal (Falchion)._NEWLINE_Spre sf\xc3\xa2r\xc8\x99itul anilor '90, multe trupe din zona death metal melodic \xc8\x99i-au schimbat stilul, ad\xc4\x83ug\xc3\xa2nd mai multe elemente melodice, coruri \xc8\x99i riff-uri mai melodioase, \xc8\x99i au utilizat mai pregnant clapele. De asemenea, multe trupe de death metal melodic au renun\xc8\x9bat la versurile pe temele mor\xc8\x9bii, violen\xc8\x9bei \xc8\x99i crimei, obi\xc8\x99nuite la forma\xc8\x9biile death metal.\n_START_SECTION_\nSound-ul Gothenburg\n_START_PARAGRAPH_\nO contribu\xc8\x9bie notabil\xc4\x83 la genul death metal melodic este stilul Gothenburg, numit astfel dup\xc4\x83 ora\xc8\x99ul de unde \xc3\xae\xc8\x99i are originea. Nu este clar ce trup\xc4\x83 s-a aflat la baza sound-ului Gothenburg, totu\xc8\x99i se accept\xc4\x83 \xc3\xaen general c\xc4\x83 Dark Tranquillity, At the Gates \xc8\x99i In Flames (\xe2\x80\x9eCei trei regi\xe2\x80\x9d) sunt pionierii majori ai stilului. Aceste trei trupe sunt \xc8\x99i printre cele mai cunoscute la nivel mondial care practic\xc4\x83 acest stil, al\xc4\x83turi de forma\xc8\x9bii mai noi precum Arch Enemy \xc8\x99i The Haunted, \xe2\x80\x9eurma\xc8\x99ele\xe2\x80\x9d lui Carcass, respectiv At the Gates. Alte trupe notabile pentru sound-ul Gothenburg sunt Soilwork, Nightrage, Gardenian \xc8\x99i Dissection pe ultimul lor album, \xe2\x80\x9eReinkaos\xe2\x80\x9d.\n_START_SECTION_\nStilul vocal\n_START_PARAGRAPH_\nStilul vocal caracteristic acestui gen este un amestec de strig\xc4\x83te dure (screams), voce curat\xc4\x83 (clean vocals) \xc8\x99i tonalit\xc4\x83\xc8\x9bi melodioase. Predomin\xc4\x83 \xc3\xaens\xc4\x83 \xc3\xaen continuare maniera death growls, caracteristic\xc4\x83 death metalului, combinat\xc4\x83 de obicei cu screams.\n_START_SECTION_\nScene regionale\n_START_PARAGRAPH_\nMajoritatea trupelor de death metal melodic sunt din regiunile scandinav\xc4\x83 \xc8\x99i nord-european\xc4\x83, \xc3\xaen special din Suedia \xc8\x99i Finlanda. \xc3\x8en ultima decad\xc4\x83, din Finlanda au venit numeroase trupe care practic\xc4\x83 acest gen, precum Insomnium, Kalmah, Mors Principium Est, Norther \xc8\x99i Children of Bodom._NEWLINE_\xc3\x8en ultimii ani genul a c\xc4\x83p\xc4\x83tat mult\xc4\x83 popularitate \xc8\x99i \xc3\xaen America de Nord, \xc3\xaen special printre fanii nord-americani ai acelor trupe scandinave care au r\xc4\x83mas pionierele acestui gen p\xc3\xa2n\xc4\x83 \xc3\xaen ziua de ast\xc4\x83zi. \xc3\x8en Statele Unite activeaz\xc4\x83 forma\xc8\x9bii de death metal melodic clasic ca DevilDriver, \xc3\xaen timp ce altele, cum ar fi The Absence, combin\xc4\x83 sound-ul Gothenberg cu influen\xc8\x9bele regionale._NEWLINE_Death metalul melodic s-a r\xc4\x83sp\xc3\xa2ndit \xc8\x99i \xc3\xaen Australia, forma\xc8\x9biile cele mai cunoscute fiind Switchblade, Daysend sau Infernal Method._NEWLINE_Exist\xc4\x83 \xc8\x99i c\xc3\xa2teva scene mai reduse, cum ar fi Italia (cu Disarmonia Mundi) sau Japonia (cu Blood Stain Child).\n_START_SECTION_\nPionierii death metalului melodic\n_START_PARAGRAPH_\nAt The Gates_NEWLINE_Trupa activa deja de c\xc3\xa2\xc8\x9biva ani c\xc3\xa2nd, \xc3\xaen 1995, a lansat albumul capodoper\xc4\x83 \xe2\x80\x9eSlaughter Of The Soul\xe2\x80\x9d. Forma\xc8\x9bia a ales pe album o abordare simpl\xc4\x83 \xc8\x99i direct\xc4\x83, \xc3\xaentrerupt\xc4\x83 de scurte explozii de death metal melodic. Ca \xc8\x99i \xc3\xaenainte, trupa continu\xc4\x83 s\xc4\x83 experimenteze, r\xc4\x83sp\xc3\xa2ndind pe tot albumul subtile intermezzo-uri acustice. La doar un an dup\xc4\x83 acest album trupa s-a desfiin\xc8\x9bat, reunindu-se apoi pentru c\xc3\xa2teva concerte \xc3\xaen 2008._NEWLINE_Dark Tranquillity_NEWLINE_Albumul \xe2\x80\x9eThe Gallery\xe2\x80\x9d din 1995 este cel care i-a f\xc4\x83cut cunoscu\xc8\x9bi pe Dark Tranquillity, fiind \xc8\x99i primul cu noul vocalist, Mikael Stanne. Acesta \xc3\xael \xc3\xaenlocuise pe Anders Frid\xc3\xa9n, care se al\xc4\x83turase celor de la In Flames. \xe2\x80\x9eThe Gallery\xe2\x80\x9d este un album solid, \xc3\xaen care piesele dep\xc4\x83\xc8\x99esc frecvent cinci minute, iar trupa a ad\xc4\x83ugat elemente clasice pe partiturile de chitar\xc4\x83. Dark Tranquillity au ast\xc4\x83zi \xc3\xaen spate o carier\xc4\x83 \xc3\xaendelungat\xc4\x83, marcat\xc4\x83 de un sunet metalic agresiv combinat cu subtile pasaje de keyboard._NEWLINE_In Flames_NEWLINE_\xe2\x80\x9eThe Jester Race\xe2\x80\x9d este un album cu un ritm rapid, dominat de chit\xc4\x83rile lui Jesper Str\xc3\xb6mblad \xc8\x99i Glenn Ljungstr\xc3\xb6m, \xc3\xaen timp ce \xe2\x80\x9eurletele\xe2\x80\x9d lui Anders Frid\xc3\xa9n sunt u\xc8\x99or de \xc3\xaen\xc8\x9beles. Trupa a p\xc4\x83strat lungimea pieselor \xc3\xaen jurul a cinci minute, iar cele dou\xc4\x83 piese instrumentale demonstreaz\xc4\x83 latura progresiv\xc4\x83 a cvintetului. \xe2\x80\x9eThe Jester Race\xe2\x80\x9d marcheaz\xc4\x83 \xc3\xaenceputul unei cariere lungi \xc8\x99i pline de succes pentru trupa suedez\xc4\x83.\n_START_SECTION_\nProduc\xc8\x9bie\n_START_PARAGRAPH_\nSpre sf\xc3\xa2r\xc8\x99itul anilor '90 \xc8\x99i \xc3\xaenceputul anilor 2000, death metalul melodic a mai mo\xc8\x99tenit o tr\xc4\x83s\xc4\x83tur\xc4\x83, una pe care majoritatea fanilor a respins-o ini\xc8\x9bial, \xc8\x99i anume aten\xc8\x9bia fa\xc8\x9b\xc4\x83 de calitatea produc\xc8\x9biei albumelor. \xc3\x8en timp ce un sunet mai brutal \xc8\x99i mai nefinisat domina primele crea\xc8\x9bii ale unor trupe ca At the Gates, In Flames sau Dark Tranquillity, ast\xc4\x83zi acest lucru difer\xc4\x83, pe m\xc4\x83sur\xc4\x83 ce aceste trupe au \xc3\xaenceput s\xc4\x83 foloseasc\xc4\x83 studiouri ca Studio Fredman, Black Lounge Studios \xc8\x99i alte c\xc3\xa2teva, dotate cu tehnologie de ultim\xc4\x83 or\xc4\x83, capabil\xc4\x83 s\xc4\x83 asigure o produc\xc8\x9bie de calitate."